Predkladacia správa

Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu (ďalej len „Dohovor“), publikovaný v Zbierke zákonov pod č. 143/1988 Zb., nadobudol platnosť 26. júna 1987. Slovenská republika sa stala v dôsledku sukcesie jeho zmluvnou stranou dňa 28. mája 1993 so spätnou účinnosťou od 1. januára 1993. 
V zhode s čl. 19 dohovoru predložila SR na prerokovanie Výboru OSN proti mučeniu Druhú periodickú správu k Dohovoru (ďalej len „správa“). Správa obsahovala informácie o legislatívnych, súdnych, administratívnych a iných opatreniach, ktoré boli prijaté s cieľom uvedenia ustanovení dohovoru do života, ako aj o pokroku, ktorý sa v tomto smere dosiahol, a to za obdobie od prerokovania východiskovej správy v roku 2001 do roku 2006.    
Správu vypracovalo Ministerstvo zahraničných vecí SR v spolupráci s vecne príslušnými rezortmi v súlade so všeobecnými odporúčaniami výboru. Vláda SR správu schválila dňa 13. decembra 2006 uznesením č. 1035/2006. V máji 2009 Výbor proti mučeniu zaslal SR doplňujúce otázky, na ktoré Ministerstvo zahraničných vecí SR spracovalo odpovede a zaslalo ich v septembri 2009 výboru naspäť.
Prerokovanie správy sa uskutočnilo počas 43. zasadnutia výboru v dňoch 3. a 4. novembra 2009. Obhajoby sa zúčastnila delegácia SR, vedená stálym predstaviteľom SR pri úradovni OSN v Ženeve veľvyslancom Fedorom Rosochom, ktorej členmi boli zástupcovia rezortov, ktorých sa obsah správy v rámci kompetencií rezortov najviac dotýkal. Delegácia bola menovaná na základe návrhov zainteresovaných ministerstiev, počas prerokovania správy boli teda prítomní rezortní experti, ktorí Výboru podali doplňujúce informácie o opatreniach smerujúcich k efektívnej implementácii ustanovení dohovoru.
Prostredníctvom Stálej misie SR pri úradovni OSN v Ženeve boli 20. novembra 2009  doručené Záverečné odporúčania Výboru OSN proti mučeniu pre SR. Tento dokument je súčasťou predkladaného materiálu. Stanovisko výboru obsahuje aj  výzvu na plnenie zaslaných odporúčaní s tým, že ďalšiu, t. j. tretiu periodickú správu o  implementácii ustanovení Dohovoru, má SR predložiť v roku 2013.
Materiál ďalej obsahuje návrh  zodpovedných subjektov za realizáciu odporúčaní obsiahnutých v Záverečnom stanovisku Výboru proti mučeniu. Uznesením k tomuto materiálu sa ukladá jednotlivým kompetentným rezortom plniť odporúčania výboru tak, aby bolo možné v roku 2013 referovať o pokrokoch, ktoré SR dosiahla v jednotlivých oblastiach.
            Materiál bol predložený na medzirezortné pripomienkové konanie a jeho výsledky sú uvedené v prílohe materiálu.
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.